text: নড়াইলে করোনাভাইরাস প্রতিরোধে পুলিশ লাইন্সে জীবানুনাশক কক্ষ চালু | banglanewspaper
  ফরহাদ খান, নড়াইল: করোনাভাইরাস প্রতিরোধে নড়াইলের পুলিশ সুপার মোহাম্মদ জসিম উদ্দিনের উদ্যোগে জেলা পুলিশ লাইন্সের প্রবেশদ্বারে জীবানুনাশক কক্ষ চালু করা হয়েছে।
  বিকেলে এটি উদ্বোধন করেন নড়াইল-২ আসনের সংসদ সদস্য ক্রিকেটার মাশরাফি বিন মর্তুজার বাবা গোলাম মোর্ত্তজা স্বপন ও পুলিশ সুপার মোহাম্মদ জসিম উদ্দিন পিপিএম (বার)। কক্ষটি স্থাপনে সহযোগিতা করেছেন মাশরাফি বিন মর্তুজা এমপি।
  এ সময় উপস্থিত ছিলেন অতিরিক্ত পুলিশ সুপার মাসুদ রানা ও শেখ ইমরান, পুলিশ লাইন্সের আরআই মুকুল কুমার ঘোষসহ পুলিশের বিভিন্ন পর্যায়ের কর্মকর্তা ও সদস্যরা।
  জীবানুনাশক কক্ষের ভেতরে প্রবেশ করলে কয়েকটি নজেল থেকে স্বয়ংক্রিয় পদ্ধতিতে স্প্রে'র মাধ্যমে পোশাকসহ শরীর জীবাণুমুক্ত হবে বলে জানিয়েছেন এর উদ্ভাবক তরুণ প্রকৌশলী মোহাম্মদ আরাফাত। কক্ষটি করোনাভাইরাস প্রতিরোধে ভূমিকা রাখবে।
  এর আগে গত ১০ এপ্রিল বিকেলে নড়াইল-২ আসনের সংসদ সদস্য ক্রিকেটার মাশরাফি বিন মর্তুজার উদ্যোগে নড়াইল সদর হাসপাতলের প্রবেশদ্বারে প্রথমে জীবাণুনাশক কক্ষের উদ্বোধন করা হয়।